b'\n_START_ARTICLE_\nLoet Leydesdorff\n_START_SECTION_\nBiografia\n_START_PARAGRAPH_\nLeydesdorff va n\xc3\xa9ixer a Djakarta quan encara era \xc3\x8dndies holandeses. Va rebre un Bachelor in Science de Qu\xc3\xadmica el 1969, un M\xc3\xa0ster de Bioqu\xc3\xadmica del 1973, un M\xc3\xa0ster de Filosofia el 1977 i el Doctorat en Sociologia el 1984._NEWLINE_El 1969 va comen\xc3\xa7ar a treballar com a professor a temps parcial de tecnologia qu\xc3\xadmica al Gerrit Rietveld Academie d\'Amsterdam. El 1972 inici\xc3\xa0 la seva carrera a la Universitat d\'Amsterdam com a professor ajudant de "Ci\xc3\xa8ncia i Societat" a la Facultat de Filosofia. El 1980 esdevingu\xc3\xa9 conferenciant S\xc3\xa8nior al Departament de Din\xc3\xa0mica de la ci\xc3\xa8ncia i la tecnologia. I des del 2000 tamb\xc3\xa9 desenvolupa la seva tasca a l\'Amsterdam School of Communications reserach._NEWLINE_Leydesdorff forma part del consell editorial de diverses revistes: Scientometrics, des de 1987; Social Science Information, des de 1994; Industry and Higher Education, des de 1997; Cybermetrics, des de 1997; The Journal of Technology Transfer,\xc2\xa0des de 1999; The tripleC: e-journal for cognition \xe2\x80\xa2 communication \xe2\x80\xa2 co-operation, des de 2002; The Science & Public Policys, des de 2004; Science Forum\xc2\xa0des de 2005, Informetrics\xc2\xa0des de 2006, International Journal of Applied Systemic Studies, des de 2006. A m\xc3\xa9s a m\xc3\xa9s, ha treballat a l\'Enterprise and Innovation Management Studies, 1999-2001; a la revista Science, Technology and Society, 2001-02, i al\xc2\xa0Journal of the International Society for Scientometrics and Informetrics, 1995-998. Com a editor col\xc2\xb7laborador tamb\xc3\xa9 ha treballat a\xc2\xa0Science, Technology & Human Values,\xc2\xa01988-1990, i a\xc2\xa0Science & Technology Studies,\xc2\xa01987-1988. _NEWLINE_El 2003 va rebre el premi Derek de Solla Price, per la seva tasca com a informat\xc3\xb2leg. Des del 2006 ha estat membre de recerca honorari de la Virtual Knowledge Studio of the Royal Netherlands Academy of Arts and Sciences. I des de 2007 membre honorari de la SPRU - \xc2\xa0Science and Technology Policy Research de la Universitat de Sussex. Actualment \xc3\xa9s president de la societat Dutch Systems Group, societat que va cofundar la International Federation for Systems Research a principis dels anys 80.\n_START_SECTION_\nObra\n_START_PARAGRAPH_\nEl seu treball es desenvolupa en l\'\xc3\xa0mbit de la filosofia de ci\xc3\xa8ncia, l\'an\xc3\xa0lisi estructural de les xarxes socials, la cienciometria, la teoria de sistemes i la sociologia d\'innovaci\xc3\xb3. Els seus estudis en comunicaci\xc3\xb3 en ciencia, tecnologia, i innovaci\xc3\xb3 li han perm\xc3\xa8s enunciar teories i m\xc3\xa8todes per entendre la din\xc3\xa0mica del desenvolupament basat en el coneixement. Juntament amb Henry Etzkowitz, desenvolup\xc3\xa0 el 1997 el model de la Triple h\xc3\xa8lix, en el que van analitzar les relacions entre Universitat-Ind\xc3\xbastria-Govern com un sistema d\'elements inestables que interactuen entre elles i que es van desenvolupant en espiral. Cada h\xc3\xa8lix t\xc3\xa9 un paper encomanat important: la universitat seria l\'agent investigador i creatiu, la ind\xc3\xbastria seria l\'encarregada de transformar aquesta investigaci\xc3\xb3 i creativitat en productes i innovaci\xc3\xb3, i el govern seria l\'encarregat de disposar dels mitjans financers per assegurar el proc\xc3\xa9s. _NEWLINE_A m\xc3\xa9s ha desenvolupat diversos programes inform\xc3\xa0tics per convertir dades de l\'Institut per a la Informaci\xc3\xb3 Cient\xc3\xadfica de Filad\xc3\xa8lfia en diagrames que il\xc2\xb7lustren les relacions de citacions entre revistes.'